14.01.22

*Til alle foreldre og føresette i skule og barnehage*

Vi er glade for at kommunane sjølve kan bestemme nivå i trafikklysmodellen igjen. Kommuneoverlegen vurderer risikonivået i kommunen til å vera på nivå 1. Dette er det lågaste nivået. Det betyr at frå måndag 17.01.22 er skulane og barnehagane i Kviteseid tilbake på grønt nivå.

Grønt nivå betyr at for barn og elevar er kvardagen i stor grad normal. Det er ikkje krav til inndeling i soner eller kohortar, alle barn og elevar kan omgåast som normalt. For dei vaksne i skule og barnehage, er det framleis nokre krav til kva dei kan gjere og kva dei ikkje kan gjere.   
Det er framleis viktig med god handhygiene og svært viktig at sjuke barn, elevar og vaksne ikkje møter i skule eller barnehage.

Det er forventa mykje smitte i samfunnet framover. Til trass for dette, blir skular og barnehagar vurdert til å vera trygge.   
 *Hovudårsakane til dette er:*

* Omikron vil vera den dominerande varianten framover. Sjølv om den smittar lett, gjev den mildare sjukdom enn tidlegare variantar.
* Vaksine gjev svært god beskyttelse mot alvorleg sjukdom. Det er høg vaksinasjonsdekning både i Noreg generelt og i Kviteseid spesielt.
* Det er ikkje vesentleg meir smitte blant tilsette i skular og barnehagar enn blant andre vaksne i samfunnet
* Barn blir sjeldan alvorleg sjuke av Korona

Du kan lese meir om kvifor skular og barnehagar blir rekna som trygge på Utdanningsdirektoratet sine sider [her.](https://www.udir.no/kvalitet-og-kompetanse/sikkerhet-og-beredskap/informasjon-om-koronaviruset/dette-vet-vi-om-smitte-i-barnehager-og-skoler/)

Å leve med meir smitte i samfunnet framover er ein planlagt strategi for å auke immuniteten i befolkninga. Vi må derfor rekne med smitte og sjukdom framover også i Kviteseid, både blant barn og vaksne. Gult, eller raudt nivå kan bli innført i skule og/eller barnehage på relativt kort varsel. Det kan også bety at vi må gjera andre tiltak, fordi sjukdomsbyrda hos de tilsette gjer at vi ikkje kan drifte barnehage og/eller skule som normalt.

Testing kjem til å vera eit mykje bruka verkemiddel framover, og er eit effektivt smitteverntiltak. Dersom du har høve til det, kan det vera lurt å ha hurtigtestar tilgjengeleg heime til ei kvar tid. Legekontoret delar ut testar når det er krav til testing, dersom du er nærkontakt, husstandsmedlem eller har symptom. Dersom det skal gjennomførast massetesting i skule eller barnhage vil du også få utdelt test.

Med helsing

Skule- og barnehageleiinga i Kviteseid kommune